## El Centre del Carme unix música, cine i accessibilitat amb un curtmetratge inclusiu i un concert de la Coral Allegro de l’ONCE

*** Este dijous, 27 de febrer, es projecta *Tiempo de Blues* un curtmetratge de producció valenciana fet per persones amb discapacitat**

El Consorci de Museus de la Comunitat Valenciana (CMCV), en col·laboració amb l’associació valenciana ‘Mi Cine Inclusivo’, la Direcció General de Discapacitat de l’Ajuntament de València i la Coral Allegro de l’ONCE, celebren el dijous 27 de febrer una experiència cultural accessible amb la projecció del curtmetratge *Tiempo de blues* en el Centre del Carme de Cultura Contemporània (CCCC) de València.

L’esdeveniment començarà a les 18:00 hores amb la projecció de l’audiovisual adaptat per a persones amb discapacitat visual i auditiva. A continuació, tindrà lloc un concert de la Coral Allegro de l’ONCE.

*Tiempo de blues* és un curtmetratge de ficció inclusiu i per a tots els públics, protagonitzat per José Manuel Casañ, cantant del grup Seguridad Social, i l’actriu Aroa Renau.

El film disposa de subtítols i traducció en llenguatge de signes amb un traductor per a cada personatge. A més, incorpora audiodescripció per a persones amb discapacitat visual. Durant la projecció, el Centre del Carme disposarà d’un bucle magnètic per a millorar la intel·ligibilitat de les persones que porten audiòfons o implants.

El director i guionista del curt, el valencià Miguel Ángel Font, ha destacat que “no solament té audiodescripcions subtitulades, sinó que, a més, oferix recursos dins de la pel·lícula perquè les persones amb discapacitat puguen gaudir encara més d’esta experiència cinematogràfica” i ha afegit que “és un guió audiovisual que té en compte l’accessibilitat des de l’inici”.

*Tiempo de Blues* conta la història d’una xiqueta d’11 anys que està passant un mal moment i la música l’ajuda a suportar-ho millor. Es tracta d’una història rodada i produïda a València que, res té a veure amb la discapacitat, encara que el 25 % de la plantilla que ha participat en el rodatge té alguna discapacitat, siga física, visual, auditiva o amb dany cerebral.

Per a finalitzar l’acte, la Coral Allegro de l’ONCE oferirà un concert a càrrec de persones amb discapacitat visual, amb un repertori de cançons conegudes per tots per a convidar el públic a participar.

El director-gerent del Consorci de Museus, Nicolás Bugeda, ha assenyalat que “amb esta acció el Centre del Carme oferix una experiència musical i cinematogràfica inclusiva i gratuïta en un entorn patrimonial accessible per a totes les persones”.

Fecha: 25/02/2025